แห่ปล้นรับศก.ดี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

นายแบงก์เชื่อพิษพนันบอลโลกบริษัทขนเงินเพิ่มความเข้มข้น
โพสต์ทูเดย์ — เศรษฐกิจโต แต่ธนาคารโดนปล้นรายวัน นายแบงก์ปักใจผีพนันบอลหาเงินจ่ายหนี้ 
นายพงษ์สิทธิ์ ชัยฉัตรพรสุข ผู้ช่วยผู้จัดการใหญ่ สายบริหารการป้องกันทุจริต ธนาคารไทยพาณิชย์ เปิดเผยว่า สาเหตุที่ธนาคารพาณิชย์และรถขนเงินโดนปล้นติดต่อกันหลายครั้งในช่วงนี้ เชื่อว่าเกิดจากคนแพ้พนันฟุตบอลโลกรอบที่ผ่านมา เพราะขณะนี้เกิดโจรกรรมถี่มาก ทั้งที่ทุกคนพูดว่าเศรษฐกิจดี คนมีงานทำ 
“ผมพูดตั้งแต่ฟุตบอลโลก ให้จับตาอีก 3 เดือน อาชญากรรมจี้ปล้นจะโผล่ แล้วก็โผล่จริงๆ มากด้วย ฟุตบอลโลกหนนี้เงินพนันสะพัดเป็นพันล้านบาท” นายพงษ์สิทธิ์ กล่าว 
นายพงษ์สิทธิ์ กล่าวว่า พฤติการณ์บุกปล้นสาขาธนาคารมักเป็นการเลียนแบบ ส่วนการปล้นรถขนเงินเป็นการเตรียมการล่วงหน้า และคนทำรู้เส้นทางการเดินรถ รู้เวลาเติมเงิน ทั้งที่บริษัทเปลี่ยนแปลงตลอดเวลา เชื่อว่าต้องใช้หลายคนช่วยกันและมีคนในเกี่ยวข้อง 
นางณิชมน ชาญอุไร ผู้อำนวยการกลาง บริษัท จี 4 เอส ซิเคียวริตี้ เซอร์วิสเซส (ประเทศไทย) กล่าวว่า ไม่แน่ใจว่าการปล้นเงินธนาคารในระยะนี้จะมีแรงจูงใจจากการพนันบอล แต่ทุกครั้งหลังเทศกาลฟุตบอลโลก บริษัทจะเพิ่มความเข้มข้นในการตรวจสอบมากขึ้น
นางณิชมน ยอมรับว่า รถขนเงินของธนาคารทหารไทยโดนปล้นเงิน 16 ล้านบาท ทำให้บริษัทกังวลและทบทวนการทำงานให้เข้มขึ้น พร้อมกำชับพนักงานให้ทำตามระเบียบอย่าข้ามขั้นตอน เพราะอาจเกิดเหตุไม่คาดคิดได้
สำหรับเหตุการณ์ที่โดนปล้นระหว่างที่พนักงานของบริษัทได้ขนเงินใส่เซฟภายในธนาคารยูโอบี สาขาขอนแก่น พนักงานได้ขนเงิน 6 ถุง ในคราวเดียว ทั้งที่ระเบียบคือ ต้องขนครั้งละ 1 ถุง จนกว่าพนักงานธนาคารจะลงนามรับ จากนั้นก็นำเงินถุงนั้นไปบรรจุในห้องมั่นคงแล้วค่อยกลับมาขนอีก 1 ถุงจนครบ หรือกรณีที่เกิดกับรถขนเงินของธนาคารทหารไทย ที่คนขับรถเดินออกมาจากรถ ทำให้ถูกจี้ ซึ่งระเบียบสั่งห้ามคนขับออกนอกรถ 
“ความรับผิดชอบเราสูงมาก ในแต่ละครั้งที่โดนปล้น เบี้ยประกันปีถัดไปต้องจ่ายแพงขึ้น และบริษัทประกันต่างชาติจะเรียกร้องให้บริษัทเพิ่มมาตรการขึ้นอีก จนตอนนี้ 80% ของรถขนเงินเป็นรถหุ้มเกราะ สัญญาที่ทำกับลูกค้าเป็นสัญญาระยะยาว ต้นทุนเพิ่มตลอด แต่เก็บเพิ่มไม่ได้ กำไรเพิ่มน้อยมาก” นางณิชมน กล่าว 
ล่าสุด เมื่อวันที่ 15 ก.ย.ที่ผ่านมา เกิดเหตุคนร้ายบุกเดี่ยวเข้าจี้ชิงเงินในธนาคารกรุงไทยที่ อ.ดอนเจดีย์ จ.สุพรรณุบรี จากการสอบสวนพนักงานธนาคารคนหนึ่งของเจ้าหน้าที่ตำรวจให้การว่า ก่อนเกิดเหตุใกล้เวลาปิดทำการ ลูกค้าหมดพอดี มีคนร้ายบุกเข้ามาขณะเจ้าหน้าที่กำลังนั่งทำงาน โดยใช้ปืนส่ายไปมาและให้เจ้าหน้าที่ทุกคนนั่งอยู่เฉยๆ จากนั้นกระโดดไปที่โต๊ะแคชเชียร์และหยิบเงินที่โต๊ะแคชเชียร์ใส่กระเป๋าสะพายสีดำที่เตรียมมา และวิ่งออกไปได้เงินไปร่วม 4 แสนบาท 
ก่อนหน้านี้ คนร้ายบุกเดี่ยวปลอมเป็นชาวนาเข้าไปจี้ชิงทรัพย์และยิงเจ้าหน้าที่ธนาคารเพื่อการเกษตรและสหกรณ์การเกษตร สาขา อ.ดอนเจดีย์ ได้รับบาดเจ็บ และกวาดเงินไปได้ 1.5 ล้านบาท
ดังนั้น ที่ผ่านมามีการปล้นเงินกันถี่มาก วันที่ 27 ส.ค. คนร้ายได้ยกตู้เอทีเอ็มธนาคารกรุงศรีอยุธยา อ.เมือง จ.ระยอง ได้เงินไป 4.3 ล้านบาท วันที่ 30 ส.ค. คนร้ายบุกไปยังธนาคารยูโอบี จ.ขอนแก่น ขณะพนักงานบริษัทขนเงินกำลังขนเงินได้เงินไป 6.2 ล้านบาท และเมื่อวันที่ 10 ก.ย.ที่ผ่านมา คนร้าย 2 คนใช้ปืนจี้คนขับรถขนเงินที่ห้างซีคอนสแควร์ได้เงินไป 16 ล้านบาท